Habitoskopinių duomenų registro (HDR) programinės įrangos priežiūros paslaugų pirkimo-pardavimo sutarties

priedas Nr. 1

**TECHNINĖ SPECIFIKACIJA**

**I. BENDRA INFORMACIJA**

* 1. **PIRKIMO OBJEKTAS** – Habitoskopinių duomenų registro (HDR) programinės įrangos priežiūros paslaugos.

Šiomis paslaugomis siekiama modernizuoti Habitoskopinių duomenų registro (HDR) programinę įrangą, siekiant užtikrinti registro duomenų bazės plėtrą ir įgyvendinti duomenų mainus tarp nacionalinių informacinių sistemų, sukurti integraciją su Lietuvos kalėjimų tarnybos modernizuojama Lietuvos kalėjimų tarnybos informacine sistema (KADIS–2), patobulinti HDR integracines sąsajas su susijusiomis informacinėmis sistemomis, per kurias į HDR gaunami duomenys, siekiant pagerinti į HDR gaunamų duomenų kokybę bei išsamumą ir užtikrinti duomenų gavimą realiu laiku, didinti teisėsaugos institucijų, sienos apsaugos ir užsieniečių teisinės padėties klausimus sprendžiančių įstaigų veiklos efektyvumą išplėsti neatpažintų įtariamųjų, ieškomų asmenų paieškos, užsieniečių asmens tapatybės nustatymo galimybes pasitelkiant pažangius asmens veido biometrinio atpažinimo sprendimus.

Informatikos ir ryšių departamentas partnerio teisėmis dalyvauja projekto vykdytojo Lietuvos kalėjimų tarnybos įgyvendiname projekte Nr. 02-088-P-0005 „Bausmių vykdymo sistemos elektroninių paslaugų skaitmeninio sprendimo sukūrimas“ (toliau – Projektas), finansuojamame 2021‒2027 metų Europos Sąjungos fondų ir Ekonomikos gaivinimo ir atsparumo didinimo priemonės lėšomis ir Lietuvos Respublikos valstybės biudžeto lėšomis. Projekto metu Informatikos ir ryšių departamentas siekia modernizuoti Habitoskopinių duomenų registrą ir sukurti integraciją su Lietuvos kalėjimų tarnybos modernizuojama Lietuvos kalėjimų tarnybos informacine sistema (KADIS–2).

|  |
| --- |
| **Reikalavimai susiję su nacionaliniu saugumu** |
| **Pirkimo objektui taikomi Lietuvos Respublikos viešųjų pirkimų įstatymo 37 str. 8 dalies ir 9 dalies reikalavimai susiję su nacionaliniu saugumu:**  **1. Pirkimo objektui taikomi Lietuvos Respublikos viešųjų pirkimų įstatymo 37 str. 8 dalies reikalavimai susiję su nacionaliniu saugumu.** Tiekėjo siūlomos paslaugos turi nekelti grėsmės nacionaliniam saugumui, kaip nurodyta VPĮ 37 straipsnio 8 dalyje.Perkančioji organizacija reikalauja, kad tiekėjo siūlomos paslaugos nekeltų grėsmės nacionaliniam saugumui, kai sandorio pagrindu susidarytų aplinkybės, nurodytos Nacionaliniam saugumui užtikrinti svarbių objektų apsaugos įstatymo 13 straipsnio 4 dalies 1 punkte. Laikoma, kad tiekėjo siūlomos prekės (įskaitant jų gamintojus) ar paslaugos kelia grėsmę nacionaliniam saugumui, kai Lietuvos Respublikos Vyriausybė yra priėmusi sprendimą, patvirtinantį, kad ketinamas sudaryti sandoris neatitinka nacionalinio saugumo interesų vadovaujantis Nacionaliniam saugumui užtikrinti svarbių objektų apsaugos įstatymu, ir tiekėjo pasiūlymas atmetamas. Į kompetentingas institucijas dėl atitikties įvertinimo keliamam reikalavimui bus kreipiamasi dėl ekonomiškai naudingiausią pasiūlymą pateikusio tiekėjo ir tik įvertinus ekonomiškai naudingiausią pasiūlymą (iki pasiūlymų eilės nustatymo) pateikusio tiekėjo pašalinimo pagrindų nebuvimą, atitikimą SS nustatytiems kvalifikacijos reikalavimams, kokybės vadybos sistemos ir (arba) aplinkos apsaugos vadybos sistemos standartams bei Lietuvos Respublikos viešųjų pirkimų įstatymo 37 straipsnio 9 dalies reikalavimams, susijusiems su nacionaliniu saugumu.  **2. Pirkimo objektui taikomi Lietuvos Respublikos viešųjų pirkimų įstatymo 37 str. 9 dalies reikalavimai susiję su nacionaliniu saugumu\*.** Tiekėjas privalo įrodyti, kad siūlomos paslaugos nekelia grėsmės nacionaliniam saugumui, nėra toliau nurodytų aplinkybių - paslaugų teikimas būtų vykdomas iš VPĮ 92 straipsnio 14 dalyje numatytame sąraše nurodytų valstybių ar teritorijų.  **Perkančioji organizacija pasiūlymo atitikčiai LR viešųjų pirkimų įstatymo 37 straipsnio 9 dalies reikalavimams patvirtinti iš tiekėjo reikalauja KARTU SU PASIŪLYMU** **PATEIKTI užpildytą pirkimo dokumentą „Nacionalinio saugumo reikalavimų atitikties deklaracija“ (8 IA PD ATITIKTIES DEKLARACIJA), o iš ekonomiškai naudingiausią pasiūlymą pateikusio tiekėjo reikalaus pateikti (kartu su pasiūlymu šių dokumentų tiekėjas pateikti neturi) – vieną ar kelis šiuos dokumentus\*\*: juridinio asmens vadovo patvirtintą juridinio asmens steigimo dokumentų kopiją, Juridinių asmenų registro išplėstinį išrašą su istorija, Juridinių asmenų dalyvių informacinės sistemos išrašą, asmens tapatybę patvirtinančio dokumento (tapatybės kortelės ar paso) kopiją, leidimo verstis atitinkama ūkine veikla patvirtinančio dokumento (pavyzdžiui, verslo liudijimo, individualios veiklos pažymėjimo ir pan.) kopiją, pažymą apie deklaruotą gyvenamąją vietą arba atitinkamus valstybės narės ar trečiosios šalies dokumentus, ar kitus perkančiajai organizacijai priimtinus dokumentus.**  **Pastabos:**  \*Jeigu prekių gamintojas ar paslaugų teikėjas ar jį kontroliuojantis asmuo yra nacionaliniam saugumui užtikrinti svarbi įmonė, valstybės įmonė, savivaldybės įmonė, taip pat valstybės valdoma bendrovė ir jų dukterinės bendrovės, išvardytos Nacionaliniam saugumui užtikrinti svarbių objektų apsaugos įstatyme, šiems subjektams aukščiau nurodytas reikalavimas (VPĮ 37 straipsnio 9 dalis) yra netaikomas.  \*\*Dokumentai, kuriuose nenurodytas jų galiojimo terminas, turi būti išduoti ar atspausdinti iš informacinės sistemos ne anksčiau kaip likus 3 mėnesiams iki tos dienos, kurią perkančiosios organizacijos prašymu tiekėjas turi pateikti dokumentus. |

* 1. **NAUDOJAMOS SĄVOKOS IR SUTRUMPINIMAI:**

| **Sąvoka/ sutrumpinimas** | **Paaiškinimas** |
| --- | --- |
| ADMIN III | Vidaus reikalų integracinės platformos Aplikacijų ir naudotojų administravimo posistemė |
| ANRIS | Administracinių nusižengimų registro informacinė sistema |
| AUDIT III | Vidaus reikalų integracinės platformos Audito posistemė |
| BK | Lietuvos Respublikos baudžiamasis kodeksas |
| DB | Duomenų bazė |
| DDR | Daktiloskopinių duomenų registras |
| DNRDR | DNR duomenų registras |
|  |  |
| Habitoskopiniai duomenys | Žmogaus išorės požymių duomenys: bendrieji (lytis, amžius), demografiniai (rasė, tipas), anatominiai (kūno, veido, galvos ir jų dalių sandara, ūgis, kūno sudėjimas, veido bruožai), funkciniai arba dinaminiai (laikysena, eisena, gestikuliacija, mimika, elgsenos manieros), ypatingos žymės (anatominės ir funkcinės anomalijos, reti, pastovūs, ryškūs požymiai (veido asimetrija, tatuiruotės, kupra, raišumas, mikčiojimas, randai)), apranga (rūbai, avalynė, akiniai), gauti asmenis fotografuojant, matuojant ir aprašant jų išorę |
| HDR arba Registras | Habitoskopinių duomenų registras |
| IAŽR | Ieškomų asmenų, neatpažintų lavonų ir nežinomų bejėgių asmenų žinybinis registras |
| IBPS | Integruota baudžiamojo proceso informacinė sistema |
| ĮKNR | Įtariamųjų, kaltinamųjų ir nuteistųjų registras |
|  |  |
| KADIS – 2 | Lietuvos kalėjimų tarnybos informacinė sistema |
| LKPB | Lietuvos kriminalinės policijos biuras |
| LRAR | Lietuvos Respublikos adresų registras |
| LRGR | Lietuvos Respublikos gyventojų registras |
| MIGRIS | Lietuvos migracijos informacinė sistema |
| MKT | Muitinės kriminalinė tarnyba |
| NFW komponentas | Asmens veido biometrinio atpažinimo, asmens paieškos pagal biometrines žymes licencijuojama programinė įranga „*NeoFace Watch*“ |
| N.SIS | Nacionalinė Šengeno informacinė sistema |
| NVŽR | Nusikalstamų veikų žinybinis registras |
|  |  |
| PD | Policijos departamentas prie Lietuvos Respublikos vidaus reikalų ministerijos |
| PĮ | Programinė įranga |
| PO, Perkančioji organizacija, IRD | Informatikos ir ryšių departamentas prie Lietuvos Respublikos vidaus reikalų ministerijos |
| PPPTR | Prevencinių poveikio priemonių taikymo registras |
| PRĮR | Policijos registruojamų įvykių registras |
| Projektas | Lietuvos kalėjimų tarnybos įgyvendinamas projektas Nr. 02-088-P-0005 „Bausmių vykdymo sistemos elektroninių paslaugų skaitmeninio sprendimo sukūrimas“, finansuojamas 2021‒2027 metų Europos Sąjungos fondų ir Ekonomikos gaivinimo ir atsparumo didinimo priemonės lėšomis ir Lietuvos Respublikos valstybės biudžeto lėšomis |
| Tiekėjas | Juridinis asmuo, kuris teiks HDR programinės įrangos priežiūros paslaugas |
| UR | Užsieniečių registras |
| VRIP | Vidaus reikalų integracinė platforma |
| VRIP KP | VRIP Klasifikatorių posistemė |
| VRM | Lietuvos Respublikos vidaus reikalų ministerija |
| VSAT | Valstybės sienos apsaugos tarnyba prie Lietuvos Respublikos vidaus reikalų ministerijos |
| VSD | Lietuvos Respublikos valstybės saugumo departamentas |

**1.3. BENDRA INFORMACIJA**

Habitoskopinių duomenų registras (HDR), kuriame kaupiami teistų asmenų, Lietuvos Respublikoje atlikusių teismo nuosprendžiu paskirtą arešto ar terminuoto laisvės atėmimo bausmę, laikinai sulaikytų asmenų, įtariamų padarius nusikalstamą veiką, ieškomų asmenų, rastų neatpažintų lavonų ar nežinomų bejėgių asmenų bei kitų kategorijų asmenų atpažinimo žymių duomenys (žmogaus išorės požymių duomenys: bendrieji (lytis, amžius), demografiniai (rasė, tipas), anatominiai (kūno, veido, galvos ir jų dalių sandara, ūgis, kūno sudėjimas, veido bruožai), ypatingos žymės (anatominės ir funkcinės anomalijos, reti, pastovūs, ryškūs požymiai (veido asimetrija, tatuiruotės, kupra, raišumas, mikčiojimas, randai)), gauti asmenis fotografuojant, matuojant bei aprašant jų išorę), pradėtas naudoti 2013 m. rugpjūčio 1 d., jis įsteigtas Lietuvos Respublikos vidaus reikalų ministro 2013 m. gegužės 21 d. įsakymu Nr. 1V-440 „Dėl Arešto ar terminuoto laisvės atėmimo bausmę atlikusių asmenų atpažinimo žymių žinybinio registro reorganizavimo į Habitoskopinių duomenų registrą“ reorganizavus Arešto ar terminuoto laisvės atėmimo bausmę atlikusių asmenų atpažinimo žymių žinybinį registrą.

HDR kaupiami šių asmenų atpažinimo žymių duomenis: asmenų, kuriems taikomos prevencinės poveikio priemonės pagal Lietuvos Respublikos organizuoto nusikalstamumo užkardymo įstatymą; asmenų, kuriems taikomas konkretus, tikslinis ar atsargus patikrinimas, jų duomenų tvarkymą reglamentuoja 2018 m. lapkričio 28 d. Europos Parlamento ir Tarybos reglamentas (ES) 2018/1862 dėl Šengeno informacinės sistemos (SIS) sukūrimo, eksploatavimo ir naudojimo policijos bendradarbiavimui ir teisminiam bendradarbiavimui baudžiamosiose bylose, kuriuo iš dalies keičiamas ir panaikinamas Tarybos sprendimas 2007/533/TVR ir panaikinamas Europos Parlamento ir Tarybos reglamentas (EB) Nr. 1986/2006 ir Komisijos sprendimas 2010/261/ES; asmenų, įstatymų ar kitų teisės aktų nustatyta tvarka įrašytų į policijos įskaitas; asmenų, kuriems įteiktas pranešimas apie įtarimą padarius nusikalstamą veiką; asmenų, kuriems paskirtas suėmimas (kardomasis kalinimas) ir kurie laikomi tardymo izoliatoriuose (kardomojo kalinimo vietose) pagal Lietuvos Respublikos suėmimo vykdymo įstatymą; laikinai sulaikytų asmenų, įtariamų padarius nusikalstamą veiką; teistų asmenų, Lietuvos Respublikoje atlikusių teismo nuosprendžiu paskirtą arešto ar terminuoto laisvės atėmimo bausmę; ieškomų asmenų; rastų nežinomų bejėgių asmenų, kurių tapatybė nustatinėjama; rastų neatpažintų lavonų, taip pat užsieniečių, kurie kompetentingų kontrolės institucijų buvo sulaikyti dėl neteisėto valstybės sienos kirtimo jūra, sausuma ar oru iš trečiosios šalies ir kurie nebuvo grąžinti atgal į tą šalį, užsieniečių, kuriems draudžiama atvykti į Lietuvos Respublikos teritoriją.

HDR papildomai tvarkomi duomenys apie įvykio vietose, tyrimo dokumentuose užfiksuotus nenustatytų asmenų atvaizdus: bendri duomenys apie vaizdo ir foto medžiagą (nurodoma, iš kur gauta vaizdo ar foto medžiaga), nusikalstamos veikos rūšis ir data, ikiteisminio tyrimo bylos (baudžiamosios bylos) numeris, specialisto, atlikusio įvykio vietos apžiūrą, išvados ar ekspertizės akto data ir numeris, skaitmeniniai vaizdai, vaizdo įrašai, tyrimą atliekanti ikiteisminio tyrimo įstaiga.

HDR duomenys teikiami šiems registrams ir valstybės informacinėms sistemoms:

* + IAŽR;
  + PPPTR;
  + IBPS;
  + N.SIS.

HDR duomenys tvarkomi vienoje duomenų bazėje, esančioje VRIS CDB.

HDR tvarkomi šie HDR objektų duomenys:

* + bendrieji HDR duomenys;
  + asmens duomenys;
  + habitoskopiniai duomenys;
  + duomenys apie teistus asmenis, Lietuvos Respublikoje atlikusius teismo nuosprendžiu paskirtą arešto ar terminuoto laisvės atėmimo bausmę;
  + duomenys apie ieškomus asmenis, neatpažintus lavonus ir nežinomus bejėgius asmenis;
  + duomenys apie asmenis, kuriems taikomos prevencinio poveikio priemonės, bei asmenis, kuriems taikomas konkretus, tikslinis ar atsargus patikrinimas;
  + duomenys apie asmenis, įstatymų ar kitų teisės aktų nustatyta tvarka įrašytus į policijos įskaitas, asmenis, kuriems įteiktas pranešimas apie įtarimą padarius nusikalstamą veiką, asmenis, kuriems paskirtas suėmimas (kardomasis kalinimas) ir kurie laikomi tardymo izoliatoriuose (kardomojo kalinimo vietose) pagal Lietuvos Respublikos suėmimo vykdymo įstatymą;
  + sulaikytus asmenis, įtariamus padarius nusikalstamą veiką;
  + duomenys apie užsieniečius, kurie kompetentingų kontrolės institucijų buvo sulaikyti dėl neteisėto valstybės sienos kirtimo jūra, sausuma ar oru iš trečiosios šalies ir kurie nebuvo grąžinti atgal į tą šalį;
  + duomenys apie užsieniečius, kuriems draudžiama atvykti į Lietuvos Respubliką;
  + duomenys apie įvykio vietose, tyrimo dokumentuose užfiksuotus nenustatytų asmenų atvaizdus.

HDR naudojami asmens atpažinimo žymių klasifikatoriai, suderinti su Lietuvos nacionalinės Šengeno informacinės sistemos (toliau – N.SIS) klasifikatoriais, užtikrinant vieningų asmens atpažinimo duomenų mainus.

HDR duomenis tvarko HDR naudotojai, turintys specialias teises (skaityti, rašyti), kurie įrašo, keičia (papildo, taiso, išregistruoja) duomenis ir atlieka kitus HDR duomenų tvarkymo veiksmus.


HDR sukurta Registro objektams apibūdinti per integracinę sąsają naudojami šių registrų ir informacinių sistemų duomenys ir informacija:

* LRGR (Lietuvos Respublikos gyventojų registro);
* LRAR (Lietuvos Respublikos adresų registro);
* PPPTR (Prevencinių poveikio priemonių taikymo registro);
* PRĮR (Policijos registruojamų įvykių registro);
* IAŽR (Ieškomų asmenų, neatpažintų lavonų ir nežinomų bejėgių asmenų žinybinio

registro);

* ĮKNR (Įtariamųjų, kaltinamųjų ir nuteistųjų registro);
* NVŽR (Nusikalstamų veikų žinybinio registro);
* DDR (Daktiloskopinių duomenų registro);
* DNRDR (DNR duomenų registro);
* UR (Užsieniečių registro);
* PRĮR (Policijos registruojamų įvykių registro);
* IBPS (Integruotos baudžiamojo proceso informacinės sistemos);
* ANRIS (Administracinių nusižengimų registro informacinės sistemos);
* N.SIS ( Lietuvos nacionalinės Šengeno informacinės sistemos).

Duomenys ir informacija iš susijusių informacinių sistemų gaunami automatiniu būdu.



HDR taip pat yra integruota su PO vidinėmis Vidaus reikalų integracinės platformos sistemomis (klasifikatorių tvarkymo posisteme, Audito posisteme AUDIT III, Aplikacijų ir naudotojų administravimo posisteme ADMIN III).

HDR tvarkytojai ir duomenų tvarkytojai:

1. Informatikos ir ryšių departamentas prie Lietuvos Respublikos vidaus reikalų ministerijos (toliau – Informatikos ir ryšių departamentas);

2. Lietuvos kriminalinės policijos biuras;

3. Policijos departamentas prie Lietuvos Respublikos vidaus reikalų ministerijos;

4. kitos policijos įstaigos;

5. Policijos departamento Kriminalistinių tyrimų valdyba;

6. Valstybės sienos apsaugos tarnyba prie Lietuvos Respublikos vidaus reikalų ministerijos ir jos struktūriniai padaliniai, vykdantys vykstančių per valstybės sieną asmenų kontrolę;

7. Lietuvos Respublikos valstybės saugumo departamentas;

8. Muitinės kriminalinė tarnyba;

9. Finansinių nusikaltimų tyrimo tarnyba prie Lietuvos Respublikos vidaus reikalų ministerijos.

**PROJEKTo „BAUSMIŲ VYKDYMO SISTEMOS ELEKTRONINIŲ PASLAUGŲ SKAITMENINIO SPRENDIMO SUKŪRIMAS“ TIKSLAI**

Informatikos ir ryšių departamentas partnerio teisėmis dalyvauja projekto vykdytojo Lietuvos kalėjimų tarnybos įgyvendiname projekte Nr. 02-088-P-0005 „Bausmių vykdymo sistemos elektroninių paslaugų skaitmeninio sprendimo sukūrimas“ (toliau – Projektas), finansuojamame 2021‒2027 metų Europos Sąjungos fondų ir Ekonomikos gaivinimo ir atsparumo didinimo priemonės lėšomis ir Lietuvos Respublikos valstybės biudžeto lėšomis. Projekto metu Informatikos ir ryšių departamentas siekia modernizuoti Habitoskopinių duomenų registrą ir sukurti integraciją su Lietuvos kalėjimų tarnybos modernizuojama Lietuvos kalėjimų tarnybos informacine sistema (KADIS–2).

**Projekto tikslas** –pagerinti Lietuvos kalėjimų tarnybos ir jos padalinių teikiamų paslaugų ir asmenų aptarnavimo kokybę, sukuriant bausmių vykdymo sistemos elektroninių paslaugų skaitmeninį sprendimą, modernizuojant Lietuvos kalėjimų tarnybos informacinę sistemą (KADIS–2) ir pritaikant bei integruojant su kitų institucijų valdomomis sistemomis. Projekto metu bus sukurta integracinė sąsaja su HDR.

**Problemos aktualumas -** Projekto įgyvendinimas yra būtinas siekiant užtikrinti HDR integracines sąsajas su susijusiomis informacinėmis sistemomis siekiant užtikrinti habitoskopinių duomenų gavimą, gaunamų duomenų kokybę bei išsamumą, užtikrinti duomenų gavimą automatiniu/elektroniniu būdu realiu laiku.

Įgyvendinus Projektą bus modernizuotas HDR ir sukurta integracinė sąsaja su KADIS–2 siekiant gauti šiuos duomenis:

* Duomenų, susijusių su bausmę atlikusių asmenų faktiniu išleidimu, gavimą iš KADIS–2;
* Duomenų, apie pagrindinių žymių skaitmeninių atvaizdų gavimą iš KADIS-2;
* Duomenų, apie teistus asmenis, Lietuvos Respublikoje atlikusius teismo nuosprendžiu paskirtą arešto ar terminuoto laisvės atėmimo bausmę, ne vėliau kaip likus 5 darbo dienoms iki nuteistojo paleidimo, gavimą iš KADIS–2;
* Duomenų, atleidžiant nuteistąjį kitais Lietuvos Respublikos įstatymų numatytais pagrindais – ne vėliau kaip jo paleidimo dieną, gavimą iš KADIS-2;
* Informacijos, susijusios su ieškomo asmens (įtariamojo (suimtojo), kaltinamojo, nuteistojo, dingusio be žinios) buvimo vieta įkalinimo įstaigoje, gavimą iš KADIS-2.

Taip pat bus sukurta/išplėsta tinklinė paslauga asmens atpažinimo žymių teikimui nauju duomenų bloku, kuris leistų iš duomenų šaltinių pagal poreikį gauti ne tik asmens kategorijas su papildoma informacija, bet ir detalius atpažinimo žymių duomenis. Tinklinė paslauga galės būti panaudojama ir kitoms informacinėms sistemos (IS) duomenų teikimui į HDR, prieš tai papildžius HDR duomenų šaltinių sąrašą naujomis IS.

**HDR ARCHITEKTŪRA**


HDR realizuojama kaip Java web aplikacija, kuri diegiama kaip ZK konteineris Apache Tomcat aplikacijų serveryje. Sistemoje naudojama 3 lygių architektūra, kurią sudaro naudotojo, veiklos logikos ir duomenų bazės lygiai:

* Naudotojo lygiui naudojamas ZK Framework  9.6.0.2, naudojant HTML, JavaScript, JQuery technologijas;
* Veiklos logikai Spring Framework 4.3.30 servisai;
* Duomenų bazei (Oracle DBVS Oracle Database 12c (12.2.0.1.0) Hibernate ORM framework 5.1.0.
* integracinės sąsajos realizuotos panaudojant žiniatinklio paslaugas (Web services).
* HDR naudojama įranga: taikomųjų programų tarnybinės stoties operacinė sistema Red Hat Enterprise; Advanced Platform ir atvirojo kodo programinė įranga Apache Tomcat, BEA JRockit JVM;
* HDR ataskaitoms rengti naudojama Oracle Business Intelligence Publisher programinė įranga ir Oracle Named User Plus licencijos.

Duomenų modelis sukurtas atsižvelgiant į reikalavimus duomenų struktūroms. Duomenų saugojimui naudojama Oracle duomenų bazės valdymo sistema. Veiklos logikos sluoksnis užtikrina funkcinių komponentų darbą, sąsajas su išorinėmis sistemomis. Šio sluoksnio paslaugų komponentai logiškai atskirti pagal funkcionalumą. Šis sluoksnis – atsakingas už taikomosios PĮ funkcinių modulių darbą (duomenų tvarkymo funkcijos, klasifikatorių tvarkymo funkcijos, jame atliekami visi reikalingi skaičiavimai). Šis paslaugų komponentas bendrauja su duomenų baze. Darbui su duomenų baze naudojamas Hibernate (JPA) objektinio-reliacinio modelių susiejimo karkasas, kuris QL užklausas paverčia į SQL užklausas ir grąžina modelio objektus.

Visi HDR naudotojų veiksmai yra apdorojami auditavimo komponento, kuris transformuoja veiksmo sistemoje duomenis ir siunčia juos į audito įvykių eilę (JMS), kur vėliau duomenys patenka AUDIT III audituojamų įvykių posistemį. Į audito įvykių eilę išsiųstus pranešimus, nuskaito, validuoja, apdoroja ir įrašo į AUDIT III duomenų bazę AUDIT III posistemis.

HDR funkcinės architektūros schema:



NFW komponentas yra Asmens veido biometrinio atpažinimo posistemė, kuri skirta atpažinti asmenį pagal HDR duomenų bazėje kaupiamus ir kitus biometrinius duomenis. Šie duomenys teikiami ikiteisminio tyrimo įstaigoms, prokuratūrai, teismams, kitoms įgaliotoms valstybės institucijoms, Europos Sąjungos teisės aktų bei Lietuvos Respublikos tarptautinių sutarčių, įstatymų ir kitų teisės aktų nustatyta tvarka užsienio valstybių teisėsaugos institucijoms bei tarptautinėms teisėsaugos organizacijoms nusikalstamų veikų atskleidimo, tyrimo ir prevencijos, viešosios tvarkos ir visuomenės saugumo užtikrinimo tikslais.

Asmens veido biometrinio atpažinimo PĮ naudoja HDR kaupiamus bei analogiškų duomenų bazių asmens duomenis, skirtus asmens veido biometrinio atpažinimo procesams atlikti.

HDR kaupiami duomenys ikiteisminio tyrimo įstaigų, pasienio apsaugos, muitinės, prokuratūros ir kitų teisėsaugos institucijų, siekiant užtikrinti nusikalstamų veikų prevenciją ir kovą su tarpvalstybiniu, sunkiu ir organizuotu nusikalstamumu, įskaitant terorizmą, prekybą narkotikais, prekybą žmonėmis ir ginklais, seksualinį vaikų išnaudojimą, nustatyti ir išardyti nusikaltėlių tinklus.

* 1. **HDR** **KURIAMA IR TVARKOMA VADOVAUJANTIS AKTUALIOMIS ŠIŲ TEISĖS AKTŲ REDAKCIJOMIS:**

1. 1990 m. birželio 19 d. Konvencija dėl Šengeno susitarimo, 1985 m. birželio 14 d. sudaryto tarp Beniliukso ekonominės sąjungos valstybių, Vokietijos Federacinės Respublikos ir Prancūzijos Respublikos Vyriausybių, dėl laipsniško bendrų sienų kontrolės panaikinimo (toliau – Šengeno konvencija);

2. 2008 m. birželio 23 d. Tarybos sprendimo 2008/615/TVR dėl tarpvalstybinio bendradarbiavimo gerinimo, visų pirma kovos su terorizmu ir tarpvalstybiniu nusikalstamumu srityje, su visais pakeitimais;

3. 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas);

4. 2018 m. lapkričio 28 d. Europos Parlamento ir Tarybos reglamentu (ES) 2018/1862 dėl Šengeno informacinės sistemos (SIS) sukūrimo, eksploatavimo ir naudojimo policijos bendradarbiavimui ir teisminiam bendradarbiavimui baudžiamosiose bylose, kuriuo iš dalies keičiamas ir panaikinamas Tarybos sprendimas 2007/533/TVR ir panaikinamas Europos Parlamento ir Tarybos reglamentas (EB) Nr. 1986/2006 ir Komisijos sprendimas 2010/261/ES;

5. Lietuvos Respublikos valstybės informacinių išteklių valdymo įstatymu;

6. Lietuvos Respublikos asmens duomenų teisinės apsaugos įstatymu;

7. Lietuvos Respublikos kibernetinio saugumo įstatymu;

8. Lietuvos Respublikos asmens duomenų, tvarkomų nusikalstamų veikų prevencijos, tyrimo, atskleidimo ar baudžiamojo persekiojimo už jas, bausmių vykdymo arba nacionalinio saugumo ar gynybos tikslais, teisinės apsaugos įstatymu;

9. Lietuvos Respublikos policijos veiklos įstatymu;

10. Lietuvos Respublikos organizuoto nusikalstamumo užkardymo įstatymu;

11. Lietuvos Respublikos įstatymu „Dėl užsieniečių teisinės padėties“;

12. Lietuvos Respublikos suėmimo vykdymo įstatymu;

13. Lietuvos Respublikos baudžiamuoju kodeksu;

14. Lietuvos Respublikos baudžiamojo proceso kodeksu;

15. Lietuvos Respublikos administracinių nusižengimų kodeksu;

16. Lietuvos Respublikos bausmių vykdymo kodeksu;

17. Tarybos sprendimo 2008/615/TVR dėl tarpvalstybinio bendradarbiavimo gerinimo, visų pirma kovos su terorizmu ir tarpvalstybiniu nusikalstamumu srityje, įgyvendinimo veiksmų planu, patvirtintu Lietuvos Respublikos Vyriausybės 2009 m. balandžio 15 d. nutarimu Nr. 310 „Dėl Tarybos sprendimo 2008/615/TVR dėl tarpvalstybinio bendradarbiavimo gerinimo, visų pirma kovos su terorizmu ir tarpvalstybiniu nusikalstamumu srityje, įgyvendinimo veiksmų plano, patvirtinimo“;

18. Informacinių sistemų steigimo, kūrimo, atnaujinimo, pertvarkymo ir likvidavimo tvarkos aprašu, patvirtintu Lietuvos Respublikos Vyriausybės 2024 m. gegužės 15 d. nutarimu Nr. 349 „Dėl Lietuvos Respublikos valstybės informacinių išteklių valdymo įstatymo įgyvendinimo“;

19.Lietuvos Respublikos Vyriausybės 2024 m. lapkričio 6 d. nutarimu Nr. 945 „Dėl Lietuvos Respublikos kibernetinio saugumo įstatymo įgyvendinimo“;

20. Nuostatais ir kitais teisės aktais, reglamentuojančiais   registrų ir duomenų tvarkymą.

21. Lietuvos standartu LST ISO/IEC 27001;

22. Lietuvos standartu LST ISO/IEC 27002.

* 1. **HDR DOKUMENTACIJA IR IŠEITIES TEKSTAI**

HDR sukurta ir sutartį vykdysiančiam paslaugų teikėjui susipažinimui bus pateikta tokia dokumentacija:

* HDR techninis aprašymas (specifikacija);
* HDR projektavimo dokumentacija;
* HDR sistemos architektūros dokumentacija;
* HDR administratoriaus dokumentacija;

Išeities tekstai saugomi IRD sistemoje Gitlab.

**II. PIRKIMO OBJEKTAS**

2. Pirkimo objektas yra HDR programinės įrangos priežiūros paslaugos, kurias sudaro:

2.1. HDR programinės įrangos kūrimas, modernizavimas ir jos įdiegimas pagal šios Techninės specifikacijos III skyriuje „Reikalavimai HDR programinės įrangos priežiūrai“ 1-5 punktuose nurodytus funkcinius reikalavimus;

2.2. HDR modernizavimas ir integracinės sąsajos sukūrimas su KADIS–2 pagal šios Techninės specifikacijos III skyriuje „Reikalavimai HDR programinės įrangos priežiūrai“ 6 punkte nurodytus funkcinius reikalavimus;

2.3. suteikta garantinė priežiūra sukurtai/modernizuotai HDR programinei įrangai nuo sukurtos/modernizuotos konkrečios HDR programinės įrangos perdavimo-priėmimo akto pasirašymo dienos sutarties galiojimo laikotarpiu ir 12 (dvylika) mėnesių nuo paskutinio paslaugų perdavimo-priėmimo akto pagal sutartį pasirašymo dienos.

Tiekėjas privalės:

* Atlikti detalią analizę ir detaliai specifikuoti III skyriuje „Reikalavimai HDR programinės įrangos priežiūrai“ nurodytus reikalavimus. Analizės ir projektavimo rezultatus dokumentuoti atnaujinant esamą HDR dokumentaciją. Atliekant analizę ir projektavimą Tiekėjas turi vykdyti susitikimus su Perkančiosios organizacijos ir kitų susijusių institucijų, kurioms kuriamas HDR funkcionalumas, specialistais. Susitikimai pagal poreikį turi būti protokoluojami Tiekėjo;
* HDR programinę įrangą sukurti, modernizuoti ir įdiegti pagal III skyriuje „Reikalavimai HDR programinės įrangos priežiūrai“ nurodytus reikalavimus;
* Sukurtą ir modernizuotą HDR programinę įrangą įdiegti į IRD testinę aplinką ir dalyvauti testavimų metu;
* PO diegiant sukurtą, modernizuotą ir ištestuotą HDR programinę įrangą į HDR darbinę aplinką dalyvauti diegimo metu;
* Suteikti HDR pakeitimams garantinės priežiūros paslaugą;
* Pateikti atnaujintą HDR techninę dokumentaciją; užtikrinti paslaugų atitiktį organizaciniams ir techniniams kibernetinio saugumo reikalavimams, kurių sąrašas patvirtintas Lietuvos Respublikos Vyriausybės 2018 m. rugpjūčio 13 d. nutarimu Nr. 818 „Dėl Lietuvos Respublikos kibernetinio saugumo įstatymo įgyvendinimo“ ir nurodytas šios Techninės specifikacijos 1.5 papunktyje.
* Tiekėjas turi užtikrinti PO darbuotojų konsultavimą HDR programinės įrangos kūrimo, modernizavimo ir jos įdiegimo susijusiais klausimais. t. y. konsultacijas telefonu, elektroniniu paštu, Pagalbos tarnybos (angl. *Help Desk*) pagalba ar konsultacijos HDR įdiegimo vietoje. Konsultacijos turi būti teikiamos darbo dienomis nuo 7.30 val. iki 18.00 val.

**III. REIKALAVIMAI HDR PROGRAMINĖS ĮRANGOS PRIEŽIŪRAI**

|  |  |  |
| --- | --- | --- |
| **Nr.** | **Reikalavimas** | **Aprašymas** |
| 1. | **HDR ir Užsieniečių registro/MIGRIS integracijos tobulinimas** | Sukurti funkcionalumą, sudarantį galimybę iš Užsieniečių registro/MIGRIS gauti nepageidaujamų asmenų, kuriems draudžiama atvykti į Lietuvos Respublikos teritoriją, duomenis ir veido atvaizdus. |
| 2. | **ILTU kodo naudojimas** | Papildyti asmens kortelės duomenis ILTU kodu (duomenų bazės ir aplikacijos lygyje) ir sukurti funkcionalumą, sudarantį galimybę atlikti asmens paiešką pagal ILTU kodą HDR. |
| 3. | **Asmens duomenų kortelės papildymas nauju lauku ir HDR paieškos funkcionalumo tobulinimas** | Asmens kortelę papildyti nauju užsienio šalies asmens kodo lauku, bei patobulinti HDR paieškos funkcionalumą, sudarantį galimybę HDR aplikacijoje vykdyti asmens paiešką pagal užsienio šalies asmens kodą. |
| 4. | **Funkcionalumo, susijusio su klaidingų duomenų koregavimu (šalinimu) iš HDR** | Sukurti funkcionalumą, sudarantį galimybę, atitinkamą HDR teisę turinčiam HDR naudotojui koreguoti, tvarkyti, šalinti HDR esančius asmens ir kitus duomenis. |
| 5. | **Informacijos, apie ieškomo asmens buvimo vietą, paieškos papildymas** | Sukurti funkcionalumą, sudarantį galimybę ieškomo asmens paiešką vykdančiam pareigūnui HDR priemonėmis užklausus ieškomo asmens buvimo vietos įkalinimo įstaigoje, gauti informaciją, kurioje įkalinimo įstaigoje yra ieškomas asmuo. |
| ***REIKALAVIMAI HDR – KADIS–2******INTEGRACIJOS SUKŪRIMUI*** | | |
| 6. | **Asmens atpažinimo žymių kortelės duomenų gavimas į HDR** | Sukurti tinklinę paslaugą, sudarančią galimybę į HDR gauti KADIS-2 užpildytą asmens atpažinimo žymių kortelę.  Atpažinimo žymių kortelėje turi būti užpildomi šie duomenys:  -Kortelės bendroji informacija: asmens kategorija, paieškos indeksas, baudžiamojo kodekso straipsniai, pastabos apie asmenį, kortelės registravimo data, registravusi įstaiga, kortelę registravęs pareigūnas (vardas, pavardė, pareigos), kortelės keitimo data, kortelę keitęs pareigūnas (vardas, pavardė, pareigos)  -Asmens duomenys: pravardė, vardas, pavardė, asmens kodas, asmens ILTU kodas, gimimo data, požymis ar asmuo užsienietis, lytis, pilietybės, gimimo valstybė, gimimo vieta.  -Teistumo duomenys: bausmės pradžia, bausmes pabaiga, baudžiamosios bylos numeris, nusikalstamos veikos aprašymas.  -Kūno duomenys: sudėjimas, sudėjimas kita, požymis ar ūgis arba lavono ilgis yra tikslus, ūgis arba lavono ilgis nuo, ūgis arba lavono ilgis iki, odos spalva, odos spalva kita, galva, eisena, eisena kita, plauku spalva, plauku spalva kita, šukuosena, šukuosena kita, šukuosenos požymiai, šukuosenos požymiai kita, balsas ir kalba, balso ir kalbos žymė, balsas ir kalba kita.  -Akių duomenys: požymis ar skirtinga akių spalva, aklumas dešine, aklumas kaire, akių spalva, akių spalva kita, kita akies spalva, tipas, tipas kita.  -Veidas duomenys: forma, forma kita, spalva, spalva kita, veido plaukai, veido plaukai kita, kakta, kaktos žymė, nosis, nosis kita, smakras, smakras kita, ausys, ausys kita, antakiai, antakių žymė, burna, burnos žymė, lupos, lupu žymė.  -Pagrindiniai požymiai: pirma identifikacinė žymė, antra identifikacinė žymė, ypatingos žymės, žymės aprašymas, žymės tipas, numeris schemoje, žymės nuotrauka, kraujo grupė, DNR analitės nuoroda, DNR analitės tikrinimo data, daktiloskopinės kortelės nuoroda, daktiloskopinės kortelės tikrinimo data.  -Nuotraukos: profilio nuotrauka, fotografavimo data, profilio tipas.  -Dantų duomenys: dantų tipas, dantų protezas apačioje, dantų protezas dalinis, dantų protezas viršuje, danties numeris, danties būklė, dantų požymiai, dantų schemos data.  -Papildoma informacija: susirgimai, sveikatos būklės aprašymas.  Klasifikuojamų duomenų teikimui turi būti naudojami HDR klasifikatoriai. |

**IV. KITI REIKALAVIMAI**

**4.1**. **REIKALAVIMAI TESTAVIMUI IR TESTAVIMO EIGA**

Kuriamų atnaujinimų testavimui Tiekėjas PO techninėje aplinkoje savo sąskaita parengia ir konfigūruoja testines aplinkas.

Tiekėjas turi parengti HDR testavimo aplinką PO pateiktos techninės įrangos pagrindu, skirtą modernizuotos PĮ patikrinimui prieš diegiant ją į darbinę aplinką, ar kitiems naudotojų testavimo veiksmams atlikti. Diegimą vykdo atsakingi PO darbuotojai, t. y. turi būti sukonfigūruotas (ir dokumentuotas) programinės įrangos diegimo į testinę aplinką procesas ir priemonės taip, kad atsakingas PO darbuotojas programinę įrangą, pagamintą (sukompiliuotą) iš GitLab esančių išeities tekstų, galėtų įdiegti į testinę aplinką, valdyti diegimo konfigūraciją. Bet kokie programinės įrangos atnaujinimų diegimai į testinę aplinką turi būti galimi tik iš GitLab esančių išeities tekstų.

Testavimų metu įsitikinama, kad sukurta PĮ atitinka jai keliamus reikalavimus ir yra funkcionali (atlieka visas numatytas funkcijas).

Tiekėjas turi dalyvauti priėmimo testavime, teikti konsultacijas, kaip turi būti atliekamas testuojamas veiksmas / funkcija / operacija, išsakyti savo komentarus ir siūlymus dėl rekomenduojamo klaidos kritiškumo lygio, informuoti testavimo dalyvius apie klaidos šalinimo terminą, taisyti klaidas. Į testinę aplinką bus diegiama tik iš GitLab esančių išeities tekstų pagamintas HDR.

Testavimo metu elektronine forma turi būti vedamas pastebėtų klaidų ir jų būsenų kaupimo žurnalas, galimybę jį pildyti suteikiant įgaliotiems PO darbuotojams.

**4.2. REIKALAVIMAI DIEGIMUI**

Diegimą vykdo atsakingi PO darbuotojai, t. y. turi būti sukonfigūruotas (ir dokumentuotas) programinės įrangos diegimo į gamybinę aplinką procesas ir priemonės taip, kad atsakingas PO darbuotojas programinę įrangą, pagamintą (sukompiliuotą) iš GitLab esančių išeities tekstų, galėtų įdiegti į gamybinę aplinką, valdyti diegimo konfigūraciją. Bet kokie programinės įrangos atnaujinimų diegimai į gamybinę aplinką turi būti galimi tik iš GitLab esančių išeities tekstų.

Realizuojant sukurtą ar modernizuotą HDR funkcionalumą negali būti sutrikdytas esamas HDR funkcionalumas, kuriame nevykdomi pakeitimai, ar VRIP registrų bei kitų sistemų, su kuriomis HDR integruotas, veikimo stabilumas. Jeigu įkeltas funkcionalumas sutrikdo HDR esančių funkcijų darbą, laikoma, kad paslauga atlikta nekokybiškai. Tiekėjas atlieka klaidų taisymą ir duomenų atstatymo darbus savo lėšomis.

**4.3. REIKALAVIMAI DOKUMENTACIJAI IR IŠEITIES TEKSTAMS**

Tiekėjas visą dokumentaciją turi parengti pagal bendrinės lietuvių kalbos taisykles.

Tiekėjas dokumentų preliminarias (projektines) ir galutines versijas turi pateikti elektroniniu formatu.

Tiekėjas turės parengti arba atnaujinti žemiau nurodytą dokumentaciją:

* Analizės ir projektavimo dokumentaciją;
* HDR techninę specifikaciją;
* HDR duomenų architektūros modelį (su PO suderintu formatu);
* HDR sistemos architektūros dokumentaciją (MS Word, Visio, PDF ar kitu su PO suderintu formatu);
* Garantijos procedūros dokumentą.

Visi HDR išeities tekstai turi būti pateikiami PO tų įrankių, kuriais jie sukurti, formatu ir nešifruoti. Tiekėjas privalės išeities tekstus perkelti į PO pateiktą programų išeities tekstų versijų kontrolės sistemos aplinką (GitLab).

Tiekėjas turi užtikrinti, kad darbų rezultatuose nebus panaudota ir (ar) įterpta ar įtraukta jokių intelektinės nuosavybės objektų, tame tarpe ir kompiuterių programų ar kompiuterių programų kodo, kurios licencijuojamos pagal GPL licencijas, kurių naudojimo sąlygos ar licencijos (i) draudžia naudoti arba apriboja tokio kodo naudojimą komerciniais tikslais, ar (ii) leidžia naudoti kompiuterių programų kodą su sąlyga, kad naudotojo sukurta kompiuterių programa bus licencijuojama pagal analogišką licenciją, ar (iii) leidžia naudoti kompiuterių programų kodą su sąlyga, kad naudotojo sukurtos kompiuterių programos kodas bus prieinamas tretiesiems asmenims. O jei panaudojama, Tiekėjas pateikia PO visus reikiamus dokumentus ir duomenis pagal GPL licenciją.

**4.4. REZULTATŲ PRIĖMIMAS**

Rezultatų priėmimas bus atliktas tik pašalinus testavimo metu nustatytus trūkumus. Trūkumais yra laikomos klaidos, kai HDR veikia ne taip kaip nurodyta Sutarties 1 priedo reikalavimuose, HDR dokumentacijoje, teisės aktuose, neatitinka esamų ar būsimų veiklos procesų, negalima vykdyti reikalingų veiksmų ir pan. Taip pat neaiškūs, netikslūs terminai, gramatinės klaidos ir pan.

Testavimų metu nustatytų klaidų prioritetai pagal poveikį sistemai aprašyti lentelėje žemiau.

|  |  |  |
| --- | --- | --- |
| **Prioritetas** | **Atitikimas Paslaugų tiekėjo JIRA sistemoje** | **Aprašymas** |
| Aukštas | Critical, major | Funkcija neveikia, funkcija nerealizuota arba funkcijos rezultatas yra ne toks koks numatytas techninėje specifikacijoje, HDR dokumentuose, teisės aktuose ar kituose susijusiuose dokumentuose. **HDR nėra jokio racionalaus alternatyvaus būdo įvykdyti funkciją ir gauti norimą rezultatą.** |
| Vidutinis | Minor | Funkcija veikia, tačiau jos veikimas nėra toks, koks numatytas techninėje specifikacijoje, HDR dokumentuose, teisės aktuose ar kituose susijusiuose dokumentuose, grąžinamas rezultatas tik dalinai atitinka reikalavimus**. Funkcija veikia netinkamai, tačiau HDR yra racionalus alternatyvus būdas gauti siekiamo rezultato.** |
| Žemas | Trivial | Nereikšmingi trūkumai ar kiti neatitikimai, kurie neįtakoja korektiško funkcijos veikimo bei jos rezultato. HDR veikia kaip numatyta techninėje specifikacijoje, HDR dokumentuose, teisės aktuose ar kituose susijusiuose dokumentuose, bet klaida trukdo dirbti patogiai, netikslus lauko pavadinimas, klaidos pranešimas ar pan. |

**4.5. REIKALAVIMAI PAŽEIDŽIAMUMŲ ŠALINIMUI**

HDR negali turėti pažeidžiamumų, kurių įvertis pagal Bendrąją pažeidžiamumų vertinimo sistemos (Common Vulnerability Scoring System, CVSS) 3 arba vėlesnę versiją, nurodomas https://nvd.nist.gov/, yra 7.0 arba didesnis.

HDR turi būti apsaugotas nuo:

1. Neautentifikuotos prieigos;
2. Nesankcionuoto naudotojo sesijos perėmimo;
3. Nesankcionuoto duomenų perėmimo ar jų įterpimo;
4. Žalingo kodo įterpimo (angl. *Injection, XSS (Cross-sitescripting)*);
5. Kitų saugumo pažeidimų, kurie įvardijami OWASP TOP 10 (https://www.owasp.org) periodiškai skelbiamame aktualiame dokumente ir ankstesnėse šio dokumento versijose nurodytų pažeidžiamumų.

Taip pat Tiekėjas turi užtikrinti trečiųjų šalių licencinės (mokamų ir nemokamų licencijų) programinės įrangos, kuri panaudota kuriant Sistemos funkcinius sprendimus, atnaujinimų įdiegimą, kai toks atnaujinimas skirtas panaudotos licencinės programinės įrangos klaidų taisymui. Reikalavimas netaikomas, kai trečiosios šalies išleistas atnaujinimas:

1.  turi tik naujas funkcijas (išleista nauja licencinės programinės įrangos versija);

2. daro neigiamą įtaką kitoms Tiekėjo sukurtos funkcijoms (reikia jas keisti ar kitaip modifikuoti);

3. daro įtaką licencinės programinės įrangos naudojimo išlaidoms (atnaujinimas yra mokamas ar pakeičia panaudotos mokamos licencinės programinės įrangos kainą).

**4.6. GARANTINĖ PRIEŽIŪRA, PASTEBĖTŲ KLAIDŲ IR NEATITIKIMŲ ŠALINIMAS**

Sukurtam ar modernizuotam HDR funkcionalumui, pagal III skyriuje „Reikalavimai HDR programinės įrangos priežiūrai“ numatytus reikalavimus, suteikiama garantija, galiojanti visą sutarties laikotarpį. Garantinio laikotarpio pradžia laikoma sukurtos ar modernizuotos PĮ perdavimo - priėmimo akto pasirašymo data.

Garantinė priežiūra vykdoma sutarties galiojimo laikotarpiu ir 12 (dvylika) mėnesių po paskutinio pagal sutartį paslaugų perdavimo-priėmimo akto pasirašymo dienos. Tiekėjas privalo vykdyti garantinį aptarnavimą viso sukurto ar modernizuoto HDR funkcionalumo nuo jos eksploatacijos pradžios iki garantinio laikotarpio pabaigos. Garantinio laikotarpio metu Tiekėjas turi užtikrinti visų pastebėtų trūkumų tinkamą pašalinimą, HDR privalo būti darbinga, patikima ir atstatoma po trikdžių.

Garantinio laikotarpio metu elektronine forma turi būti vedamas pastebėtų klaidų ir jų būsenų kaupimo žurnalas, suteikta galimybė jį pildyti suteikiant įgaliotiems PO darbuotojams Taip pat Sutarties vykdymo metu visi incidentai dėl modernizuojamos įrangos registruojami Informacinių technologijų ir telekomunikacijų pagalbos tarnybos posistemėje <https://ittpagalba.vrm.lt/MSM/> ir perduodami Tiekėjui el. paštu spręsti incidentus. Spręsdamas incidentus, Tiekėjas el. paštu gautą pranešimą apie incidentą automatiškai ar Tiekėjo darbuotojų pagalba turės užregistruoti savo incidentų valdymo sistemoje ir jam suteikti identifikacinį numerį  bei Perkančiajai organizacijai atsakyti apie užregistravimą, incidento sprendimą  el. paštu [ittpagalba@vrm.lt](mailto:ittpagalba@vrm.lt),  el. laiško antraštėje (angl. Subject), nurodydamas tą patį incidento  numerį, koks  buvo  gautas  siunčiant iš Informacinių technologijų ir telekomunikacijų pagalbos tarnybos posistemės. Išvardintais būdais PO atsakingiems asmenims turi būti galimybė pranešti apie HDR sutrikimus, reikiamas konsultacijas, reikiamus tobulinimus (naujo funkcionalumo kūrimą) ir pan.

Turi būti parengtos prieinamos ir PO tinkamos informavimo apie HDR klaidas ir netikslumus, jų registravimo ir taisymo veiksmų būseną priemonės:

* PO ir Tiekėjo suderinti telefonai;
* PO ir Tiekėjo suderinti el. pašto adresai;
* klaidų registravimo IS;

Garantinio laikotarpio metu PO nurodymu ar Tiekėjui savarankiškai aptikus HDR PĮ trūkumus, turi būti atliekami šie veiksmai:

* klaidų ar netikslumų registravimas;
* klaidų ar netikslumų taisymas, testavimas;
* atnaujinimas, diegiant klaidų ir netikslumų pataisymus;
* dokumentacijos tikslinimas.

Garantinės priežiūros paslaugos PO turi būti teikiamos oficialiai patvirtintu darbo laiku. Klaidos ir (ar) trikdžiai klasifikuojami:

* kritinė klaida – kai nustatyti trikdžiai ir (ar) problema, dėl kurių naudotojas negali vykdyti numatytų būtinų funkcijų ir nežinomas joks kitas alternatyvus šios funkcijos vykdymas;
* svarbi klaida – kai nustatyti trikdžiai ir (ar) problema, kurie kliudo vykdyti būtinas funkcijas, tačiau yra žinomas alternatyvus funkcijos vykdymas;
* kita klaida – kai nustatyti trikdžiai ir (ar) problema, kurie sukelia sunkumus naudojantis sistema, bet neįtakoja HDR funkcijų veikimo ir nedaro jokio kito poveikio sistemai.

Tiekėjas privalo išanalizuoti ir pašalinti trikdžius ir (ar) klaidas tokiu grafiku:

* kritinės klaidos atveju – ne vėliau kaip per 4 darbo valandas nuo pranešimo el. paštu apie incidentą išsiuntimo Tiekėjui;
* svarbios klaidos atveju – ne vėliau kaip per 8 darbo valandas nuo pranešimo el. paštu apie incidentą išsiuntimo Tiekėjui;
* kitos klaidos – ne vėliau kaip per 20 darbo valandų nuo pranešimo el. paštu apie incidentą išsiuntimo Tiekėjui.

Informacija (ataskaita) apie pašalintas ar pataisytas klaidas ir (ar) trikdžius turi būti atnaujinama ir pateikiama ne rečiau kaip kartą per mėnesį.

Sukurtam ar modernizuotam HDR funkcionalumui garantinės priežiūros darbai turi apimti:

* konsultavimo darbus – PO darbuotojų konsultavimas darbo su HDR klausimais telefonu ir (arba) el. paštu, dalyvavimas klaidų aptarimuose;
* neatitikimų šalinimo ir klaidų taisymo paslaugas;
* sugadintų duomenų atstatymą, kai gedimo priežastis yra tiekėjo modernizuotos HDR netinkamas veikimas;
* sistemos duomenų bazės tvarkymas, optimizuojant sistemos darbą;
* HDR veikimui reikalingos programinės įrangos ir tarpusavio sąsajų tvarkymas;
* HDR administratorių konsultavimas (telefonu, elektroniniu paštu) dėl sistemos nepertraukiamo veikimo ir pagalbos teikimas sprendžiant problemas;
* pagalbos PO teikimas vykdant duomenų atkūrimą iš atsarginių duomenų kopijų.

**4.7. KITI REIKALAVIMAI**

HDR funkcionalumo ir funkcionalumo pakeitimų realizavimas neturi pareikalauti papildomos techninės ir licencijuojamos programinės įrangos arba papildomo finansavimo.

HDR naujų funkcionalumų sukūrimas bei esamų funkcionalumų modernizavimas turi užtikrinti duomenų nuoseklumą (angl. *consistency*), ne dalomumą (angl. *atomicity*), patvarumą (angl. *durability*) bei atskirtį (angl. *isolation*).

Naujai sukurti / modernizuoti HDR funkcionalumai privalo:

* neįtakoti įprastinio HDR naudotojų darbo (netrikdyti duomenų paieškos, įvedimo, koregavimo, dokumentų bei ataskaitų generavimo);
* neįtakoti HDR duomenų bazėje saugomų duomenų, ataskaitų rezultatų, dokumentų turinio teisingumo;
* neperkrauti HDR aplikacijų, komponentų, duomenų bazių, aplikacijų serverių;
* apdoroti duomenis realiu laiku.

**V. KITI REIKALAVIMAI, SUSIJĘ SU KIBERNETINIU SAUGUMU**

5.1. Tiekėjas privalo atlikti šiuos veiksmus ir pranešti apie kibernetinį incidentą, įvykusį jo tinklų ir informacinių sistemų infrastruktūroje, perkančiajai organizacijai šiais terminais ir nurodyti tokią informaciją:

5.1.1. nedelsiant, bet ne vėliau kaip per 24 valandas nuo sužinojimo apie didelį kibernetinį incidentą momento – pateikti ankstyvąjį perspėjimą, kuriame pagal galimybes nurodoma, ar didelį kibernetinį incidentą, kaip įtariama, sukėlė neteisėti ar piktavališki veiksmai ir ar jis galėtų daryti tarpvalstybinį poveikį;

5.1.2. nedelsiant, bet ne vėliau kaip per 72 valandas nuo sužinojimo apie kitą kibernetinį incidentą momento – pateikti ankstyvąjį perspėjimą apie kitą kibernetinį incidentą, kuriame pagal galimybes nurodoma ar kibernetinį incidentą, kaip įtariama, sukėlė neteisėti ar piktavališki veiksmai ir ar jis galėtų daryti poveikį perkančiosios organizacijos tinklams ir informacinėms sistemoms;

5.1.3. ne vėliau kaip per vieną mėnesį nuo 5.1.1 ar 5.1.2 papunktyje nurodyto pranešimo apie kibernetinį incidentą pateikimo dienos – pateikti galutinę ataskaitą, kurioje pateikiama informacija, nurodyta ši informacija pagal Kibernetinio saugumo įstatymo 18 straipsnio 4 dalies 4 punktą.

5.2. Perkančioji organizacija arba jos įgalioti tiekėjai turi teisę atlikti Tiekėjo atitikties Kibernetinio saugumo reikalavimų aprašo, patvirtinto Lietuvos Respublikos Vyriausybės 2018 m. rugpjūčio 13 d. nutarimu Nr. 818 „Dėl Lietuvos Respublikos kibernetinio saugumo įstatymo įgyvendinimo“, (toliau – Aprašas), reikalavimams auditą (įskaitant neplaninį), o ir Tiekėjas turi pareigą sudaryti sąlygas tokiam auditui atlikti sutarties vykdymo laikotarpiu ar įvykus dideliam incidentui.

5.3. Tiekėjas visą sutarties vykdymo laikotarpį privalo ne rečiau kaip kartą per metus, įvykus esminiams kibernetinio saugumo subjekto organizaciniams ar kitiems reikšmingiems pokyčiams, taip pat įvykus dideliam kibernetiniam incidentui atlikti savo valdomų tinklų ir informacinių sistemų rizikos vertinimą. Taip pat, reguliariai, ne rečiau kaip kartą per metus, įvertinti savo atitiktį Kibernetinio saugumo įstatymui, Aprašo ir Tiekėjo patvirtintiems kibernetinio saugumo politikos dokumentuose nustatytiems reikalavimams. Tiekėjas įsipareigoja perkančiajai organizacijai pareikalavus pateikti visą reikalingą informaciją, dokumentus, reikalingus įsitikinti, kad Tiekėjas atlieka rizikos ir atitikties vertinimus.

5.4. Tiekėjas įsipareigoja užtikrinti jo tinklų ir informacinės sistemų spragų, keliančių riziką perkančiosios organizacijos tinklams ir informacinėms sistemoms, valdymą.

5.5. Tiekėjas įsipareigoja užtikrinti, kad jo patalpos, įranga, tinklai ir informacinių sistemų priežiūra, informacijos perdavimas tinklais atitinka Aprašo reikalavimus.

5.6. Tiekėjui fizinė prieiga prie perkančiosios organizacijos tinklų, kitos techninės infrastruktūros ir informacinių sistemų nėra suteikiama. Tiekėjui suteikiama loginė prieiga per perkančiosios organizacijos saugų VPN sprendimą prie kūrimo ar testavimo aplinkų. Atskiru perkančiosios organizacijos sprendimu (pvz. sprendžiant kritinius incidentus), laikina loginė prieiga gali būti suteikta prie darbinių aplinkų. Loginė prieiga suteikiama prie perkančiosios organizacijos kontroliuojamo nuotolinio darbalaukio serverio, kuriame visi Tiekėjo veiksmai yra fiksuojami.

## vI. BAIGIAMOSIOS NUOSTATOS

6.1. Pagrindinė reikalavimų tenkinimo nuostata: naujai sukurti / modernizuoti HDR funkcionalumai, sauga, greitaveika, patogumas turi būti išlaikyti pagal naudojamą dabartinį HDR funkcionalumą.

|  |  |  |
| --- | --- | --- |
| **PIRKĖJAS**  **Informatikos ir ryšių departamentas prie Lietuvos Respublikos vidaus reikalų ministerijos**  Direktorė  Viktorija Rūkštelė |  | **TIEKĖJAS**  **UAB „Insoft“**  Direktorius  Mindaugas Mikulėnas |